
סדר היום:	בית ספר חב"ד ברחובות

בית ספר חב"ד ברחובות

היו"ר זבולון אורלב:

	אני מתכבד לפתוח את ישיבת ועדת החינוך והתרבות בעניין בית ספר חב"ד ברחובות. הדיון מתקיים על-פי בקשתו של חבר הכנסת רחמים מלול. הואיל וסמנכ"ל וראש מינהל הפיתוח במשרד החינוך, שניאור שמחה, צריך ללכת, הוא יציג את הבעיה ואת פתרונה, ולאחר מכן הוא יעזוב, וד"ר שי כנעני יישאר אתנו.

שמחה שניאור:

	שלום לחברים שאנחנו נפגשים אתם במסדרונות היועץ המשפטי. לא לילד הזה פיללנו, משום שאנחנו עובדים עם רשת חב"ד כמו עם כל רשת, ואין שום טענות בכלל הארץ.

	כבוד היושב-ראש, נתתי לך תצהיר לבג"ץ, שחתומים עליו המנכ"לית ושר החינוך, ואני מוכן להסביר את עמדת המשרד בנושא הזה.

	בשנת 1996, בהתאם לנוהל הקבוע שיש לנו עם הרשויות המקומיות, קיבלנו דרישה לבניית בית ספר חב"ד, כידוע לך. אנחנו לא מוציאים פרוגרמה אם אין קרקע עם זמינות, ויש על כך מסמכים. העניין התמהמה, אבל בסופו של דבר יצאה הפרוגרמה. ד"ר שי כנעני קיבל את המסמכים, והוציא ב-1 בספטמבר 1996 את הפרוגרמה.

	מר סנדלר היה ראש העיר הקודם. היתה דרישה כדת וכדין לבניית בית ספר סמוך לשכונת היובל, ועל-פי זה יצאה הפרוגרמה, הוקצתה גם הקצאה תקציבית לנושא ממפעל הפיס, והתבקשנו אחר כך על-ידי פרקליט התובעת לעכב. כרגע היא מוקפאת, ולא עושים בה שימוש.

	מבחינת משרד החינוך פעלנו כיאות, הוצאנו פרוגרמה, אפילו הקצינו את הכסף ואפילו אישרנו את התוכניות של המערך.

	בשנת הלימודים תש"ס למדו בבית הספר חב"ד, במרכז הקהילתי, בשמונה כיתות ובכיתה אחת לחינוך מיוחד, 219 תלמידים.

	הדרישה שלנו היתה לבית ספר יסודי בלבד, לא לגני ילדים, לא לישיבה קטנה, לא לבית ספר על-יסודי ולא לפנימיות, שזה היה אחר כך נשוא המחלוקת עם השכונה החילונית, כי הם טענו שריכוז כזה גדול של חב"ד יהיה להם לצנינים.

	אנחנו לא היינו במרכז הסערה בין רשת חב"ד לעיריית רחובות, ויום בהיר אחד הגיע מכתב לשר על כך, שהתמנה מפשר בסוגייה. הוגשה תביעה בסכסוך בין עיריית רחובות וחב"ד, והתמנה בורר, מפשר.

	אנחנו לא רצינו להיות צד בעניין, משום שפעלנו כדין, אבל הכניסו אותנו בכוח לתביעה, והיינו חייבים להגיב בתצהיר ומסרנו את הנתונים החינוכיים שמופיעים אצלך בסעיף ג'. הבורר ביקש שנעשה סבב מבנים, שיעזור גם לשכונה החילונית, שכונת היובל, כדי שהיא תוכל לחיות עם השינוי, וגם עם רשת חב"ד. הסיכום היה שבמקום כל השטח שעליו סיכמנו עם ראש העיר הקודם, שהם יקבלו בית ספר ממלכתי אחר, בית ספר שז"ר, שיש בו מבנה של 24 כיתות ואולם התעמלות, שנייעד אותו לרשת חב"ד. במקום זה הם דרשו שנבנה בית ספר יסודי אחר במקום שז"ר, שכאן כבר נכנסנו למדיניות המערכתית שלנו בעיר. לצערנו, בעיר רחובות, למרות הגידול המסיבי של יחידות דיור, אנחנו רואים ירידה במספר התושבים.

היו"ר זבולון אורלב:

	 מספר התושבים גדל ומספר התלמידים יורד?

שמחה שניאור:

	מספר יחידות הדיור שנבנו בעיר ובשכונותיה, כמו בנס-ציונה וברחובות עולה, אבל ראה איזה פלא, ושי כנעני עוד ירחיב על זה, מספר התלמידים במערכת החילונית הממלכתית יורד.

	בדיונים, גם עם ראש העיר הקודם וגם עם ראש העיר הנוכחי, סיכמנו ש-1.5 בתי ספר ממלכתיים בעיר צריכים להיסגר, ובית ספר שלם שעומד בנוי, ולבית ספר "הדרים", בשכונת קריית משה, צריך לעשות פדיון מבנה, כי בכל מקרה הוא לא יכול להישאר, כבר שלוש-ארבע שנים, ריק ונעול על שעריו.

היו"ר זבולון אורלב:

	 בית ספר שז"ר עומד ריק?

שמחה שניאור:

	לא, בית ספר הדרים עומד ריק.

היו"ר זבולון אורלב:

	 אמרת שהבורר הציע להעביר את חב"ד לשז"ר, ובכסף שייעדו לבנות בית ספר חדש לחב"ד יבנו בית ספר ממלכתי אחר.

שמחה שניאור:

	בית ספר ממלכתי חדש בן 12 כיתות.

	אנחנו אומרים שלא צריך כרגע עוד בתי ספר ממלכתיים בעיר רחובות, להיפך, צריך לסגור בית ספר וחצי ולייעד אותו לחינוך הממלכתי-דתי, שגדל.

היו"ר זבולון אורלב:

	 למה הבורר לא הציע להעביר את חב"ד להדרים, אם הדרים פנוי?

שמחה שניאור:

	המפשר דב לוין קיבל את ההצעה, והוא חשב שבזה הוא סיים את הפשרה בין הצדדים, אבל הוא לא קרא לצד המקצועי להביע את דעתו. ההצעה הגיעה אלי יום אחד לפני הפשרה.

היו"ר זבולון אורלב:

	 אם הוא היה מציע להעביר אותם להדרים, מבחינתכם הבעיה סגורה?

שמחה שניאור:

	נכון.

היו"ר זבולון אורלב:

	איך הפריסה של התלמידים ברחובות, האם כולם מרחובות?

שמחה שניאור:

	כתוב בסעיף האחרון, במסמך שנתתי לך: "ראוי להדגיש ולציין שמעצם היותו של בית ספר חב"ד בית ספר אזורי". וזה היה הנימוק שבשלו הכניסו אותנו לתמונה.

היו"ר זבולון אורלב:

	 אתה מתכוון שהוא בית ספר על-אזורי.

שמחה שניאור:

	"מוסעים אליו כיום, אל משכנו הנוכחי, התלמידים, הן מרחובות והן מהסביבה, השולחת אליו את תלמידיה, 142 תלמידים מרחובות ו-73 תלמידים מהסביבה."

היו"ר זבולון אורלב:

	 142 התלמידים מרחובות הם מאזור מובהק אחד?

שמחה שניאור:

	מכלל העיר רחובות.

	מהניסיון שלך ברשת חב"ד, וגם כמנכ"ל המשרד, אתה יודע, שהיות ובית הספר הוא על-אזורי, חשבנו, אחרי שנפלה ההצעה המשותפת שהעלינו עם ראש העיר, שהפתרון הוא לייעד את המבנה של הדרים. מי כמוך יודע כמה שנים המדינה מבזבזת כסף על הנושא הזה. היה סיכום, היתה הבטחה של ראש העיר למנכ"ל הקודם, מר בנציון דל, שברך על כך, ובצורה שכזאת היה לי קל להחליט לגבי הנטייה של הבורר. אחר כך, מסיבות שונות, זה לא יצא לפועל. זאת אומרת, אנחנו עומדים היום מבחינה מערכתית כשבית ספר הדרים ריק כבר כמה שנים.

היו"ר זבולון אורלב:

	 איפה שכונת הדרים מבחינת רוחות השמים?

שמחה שניאור:

	בשכונת קריית משה.

שוקי פורר:

	בצד המערבי, צמוד לאזור התעשייה של רחובות.

היו"ר זבולון אורלב:

	ליד ארמונות אליזה?

שוקי פורר:

	נכון.

שמחה שניאור:

	בהיות בית הספר על-אזורי, הילדים מוסעים אליו. ואז טענו בתצהיר, וגם אמרנו אחר כך ליועץ המשפטי, שהתוכנית שבאה להוריד את הבעיה משכונת היובל על-ידי כך שנפנה את בית הספר שז"ר ונעביר את בית ספר חב"ד לשכונה שבה ממוקם בית ספר שז"ר, לא תפתור את הבעיה, כי אחר כך תושבי השכונה הזאת יתארגנו בצורה כזאת שבית ספר לא ייבנה.

היו"ר זבולון אורלב:

	 למה המפשר הלך על בית ספר שז"ר?

שמחה שניאור:

	הבורר לא שאל אותנו, יום בהיר אחד, לפני הכינוס של הבורר, הנחיתו את זה עלינו. שוקי פורר יידע אותי, את שי כנעני ואת המיפוי.

	בדיונים הנוספים, אחרי שהכניסו אותנו לנשוא התביעה, התברר שכבר לא מדובר בצורך המקורי שהוגש למיפוי, כבר מדובר על בית ספר על-יסודי. עכשיו רוצים לשכנע אותנו ש24 הכיתות זה לא גדול על חב"ד. מבית ספר יסודי של שמונה כיתות, הם עכשיו אומרים יש לנו תיכון, ואנחנו רוצים להקים ישיבה.

היו"ר זבולון אורלב:

	 עמדתכם אומרת, שאתם מוכנים לממש את ההתחייבות הישנה לבנות את בית ספר חב"ד במקומו. לחילופין, אתם מוכנים להעביר את בית ספר חב"ד להדרים, ומתנגדים להעביר אותו לבית ספר שז"ר, כי העברתו לשז"ר תחייב אתכם להקים בית ספר ממלכתי נוסף, ובמצב הדמוגרפי שיש ברחובות, להקים בית ספר ממלכתי נוסף זה מיותר.

	טרם כינוס הוועדה עלתה השאלה האם לוועדה כנסת או לכנסת מותר לדון בשאלה שתלויה ועומדת בערכאות, אם אין כאן שאלה של סוב-יודיצה. מבירור שקיימנו עם הלשכה המשפטית של הכנסת מתברר שאין מניעה. כלומר, בזה שאדם תובע מישהו למשפט והולך לבוררות, הוא לא בולם בכך את הכנסת מלדון בעניין בנוסף, כולל אם יגיש עתירה לבג"ץ. לכנסת יהיה מותר לקיים דיון ולחוקק חוק, אפילו תוך כדי הדיון. אין רשות אחת נוגעת ברעותה. הכנסת היא הריבון, ומקסימום אפשר לומר, שאם דנים בכנסת, אז שלא ידונו במקום אחר, אבל לא להפך. זו העצה המשפטית שקיבלנו מהלשכה המשפטית של הכנסת, ולכן הדיון הזה מתקיים, אף-על-פי שאנחנו יודעים שהדבר תלוי ועומד כרגע בערכאות.

שמחה שניאור:

	חשוב לציין שמשרד החינוך נכנס כנשוא התביעה רק לאחרונה. קודם נדונה התביעה בין העירייה ורשת חב"ד.

ארז רקלנשטיין:

	בינואר בג"ץ הורה לכם לשבת אתנו בפישור, ועד היום לא הסכמתם לתת תאריך.

שמחה שניאור:

	זה לא מדויק.

ארז רקלנשטיין:

	מינואר עד היום אין תאריך.

שמחה שניאור:

	אנחנו זרוע הביצוע של מדיניות פדגוגית, אבל אמונים גם על כספי מדינה. עם כל הכבוד לבג"צים ולערכאות, אנחנו חייבים להביע את דברינו גם אחרי הדיון שהיה בבג"ץ.

היו"ר זבולון אורלב:

	 הוא שאל אותך שאלה אחרת. הוא אומר שבג"ץ הורה לכם לבוא ולדון בפישור. לטענתו, לא שיתפתם פעולה, לא באתם למפשר.

שמחה שניאור:

	את זה צריך לשאול את דורית מורג.

היו"ר זבולון אורלב:

	 לצערי, נמסר לנו שהיועצת המשפטית תשתתף בדיון, היא ישבה פה עד לפני שעה, ומשום מה נעלמה.

שמחה שניאור:

	בינתיים בדקנו שוב את המארג העירוני, וגם הבאנו את זה בפני מהנדסת העיר.

היו"ר זבולון אורלב:

	 אני מבין שאתה הולך, ואתה משאיר פה את שי כנעני, והוא פועל כרגע בסמכותך, והוא לא יגיד לנו "אני צריך להתייעץ" וכדומה.

שי כנעני:

	אלא אם כן יעלו דברים שאני צריך להתייעץ.

היו"ר זבולון אורלב:

	 אומרת לי מנהלת הוועדה, יהודית גידלי, שהיא הזמינה לדיון את השופט דב לוין, והוא הודיע ליהודית גידלי, שהוא סיים את תפקידו, אבל אם יבקשו ממנו, הוא מוכן לשוב לנושא.

	רשות הדיבור למוסדות חב"ד. משרד החינוך מציע לכם: תעברו להדרים, מחר בבוקר יש לכם מבנה.

מנחם גלוכובסקי:

	זה שאני רב הקהילה, ואני מייצג את בית הספר, זה כבר נותן חלק מהתשובה. בית ספר חב"ד ברחובות זה בית ספר קהילתי, הוא קם סביב קהילה. הקהילה גרה באזור שכונת דניה, ששם נמצא בית ספר שז"ר.

היו"ר זבולון אורלב:

	 איפה היה אמור להיבנות בית הספר שלגביו ההורים התנגדו?

שוקי פורר:

	ליד תיכון עמית.

היו"ר זבולון אורלב:

	 כשאתם הגשתם בקשה ואושרה פרוגרמה, לאיזו קרקע היא יועדה?

שוקי פורר:

	 סמוך לתיכון עמית. שם התושבים הגישו התנגדות.

היו"ר זבולון אורלב:

	 למה הגשתם בקשה לבנות באזור הזה?

שוקי פורר:

	קשה לי לומר למה, כי אני לא הקציתי את הקרקע, אבל זו היתה קרקע פנויה, קרובה ביותר לחב"ד.

היו"ר זבולון אורלב:

	 איפה נמצאת קהילת חב"ד?

שוקי פורר:

	קהילת חב"ד נמצאת בשכונת דניה.

שמואל הלפרט:

	בית ספר שז"ר נמצא לידה.

מנחם גלוכובסקי:

	בית הספר נמצא כרגע בתוך המרכז הקהילתי, שנמצא בשכונת דניה. הקצו לנו את הקרקע, משום שזה היה המקום הכי קרוב למרכז הקהילתי של חב"ד, והוא נמצא בטווח הליכה של כל התלמידים, בערך חמש-שבע דקות מכל התלמידים שלומדים בחב"ד.	

	הנתונים שמר שמחה שניאור מסר קודם על 143 תלמידים מהעיר ומחוץ לעיר, אלה נתונים לא נכונים. 19 ילדים באים מחוץ לרחובות, כל שאר הילדים באים מרחובות, רובם ככולם גרים באזור שכונת דניה.

היו"ר זבולון אורלב:

	 רק 25 ילדים באים בהסעות?

מנחם גלוכובסקי:

	כן, כי זה בית ספר קהילתי.

זבולון אורלב:

	 שאלתי, ואדוני אמר "כן".

מנחם גלוכובסקי:

	בערך 25 ילדים.

היו"ר זבולון אורלב:

	 הרב שלי אמר "בערך, אין לזה ערך". מקסימום 30 ילדים?
מנחם גלוכובסקי:

	כן.

שוקי פורר:

	לפי הנתונים שלנו, 28 תלמידים.

מנחם גלוכובסקי:

	זו הסיבה שהקצו לנו שם את הקרקע, וקיבלנו את כל האישורים, כמו ששמעת קודם.

היו"ר זבולון אורלב:

	 מה אדוני מציע כרגע?

שמואל הלפרט:

	הוא מציג בקיצור נמרץ את השתלשלות העניינים.

היו"ר זבולון אורלב:

	 ישבתי עם אנשי חב"ד ועם רחמים מלול לפני חודש וחצי ושמעתי את כל ההיסטוריה. על סמך זה החלטתי לקיים את הישיבה. שמעתי גם משמחה שניאור.

מנחם גלוכובסקי:

	בית ספר הדרים נמצא בקצה השני של העיר, זו נסיעה של בין 20 דקות לחצי שעה כל יום. הבנות שלנו לומדות מחוץ לעיר, בנס-ציונה. אין בית ספר חב"ד לבנות ברחובות, 150 בנות נוסעות כל יום מחוץ לעיר, ואנחנו מאוד סובלים מזה. לכן, ההצעה שנלך להדרים, מבחינתנו זו הצעה לא קונקרטית, היא אומרת לקחת ילדים מהאזור שהם גרים בו ולהסיע אותם חצי שעה, בפקקים של הבוקר, וזה סבל בשביל כל הילדים. מכיוון שזה בית ספר קהילתי יש בו פעילות בשבת אחר-הצהרים, יש יום לימודים ארוך, יש פיצול, כיתה א' לומדת עד 14:00 וחצי כיתה ד' לומדת עד 16:30, לכן זה לא רלוונטי.

היו"ר זבולון אורלב:

	 אדון גלוכובסקי, הטיעון שלכם הוא, שהקהילה מרוכזת סביב שכונת דניה, ומתוך 216 שלומדים, כ-28 באים בהסעות, כל היתר גרים בקרבת בית הספר.

	ראש העיר, בבקשה.

שוקי פורר:

	יש מצוקה בחב"ד, וצריך לתת מענה למצוקה של חב"ד במוסדות חינוך, אני מדבר גם על גני ילדים וגם על בית ספר. לצערי הרב, לא שמעו לי בתחילתו של הסכסוך. הסכסוך הוא על בית ספר, על פנימייה ועל בית כנסת, זה מה שצריך לקום בקמפוס. אמרתי, ואני חוזר ואומר, וזה הפתרון שאני מציע, שאת בית הספר יוציאו מתוך הסכסוך עם התושבים. התושבים הסכימו לזה אז, ולדעתי, הם גם יסכימו עכשיו. ואם לא, בית המשפט ייאלץ אותם להסכים, אין לי בזה ספק. 

היו"ר זבולון אורלב:

	 אתה אומר שבמקום המקורי, שבו היה צריך להיבנות בית הספר, ההתנגדות של השכנים היתה, כי לא צריך לקום רק בית ספר, אלא צריכים לקום דברים נוספים?
שוקי פורר:

	נכון. בתחילה כל הדגלים הופנו על עניין הפנימייה ולא על עניין בית הספר.

היו"ר זבולון אורלב:

	 איזו פנימייה?

מנחם גלוכובסקי:

	פנימייה תיכונית.

היו"ר זבולון אורלב:

	 היכן היא תשב?

שוקי פורר:

	באותו קמפוס. זה קמפוס של 12 דונם שהקצו לחב"ד, וב-12 הדונם האלה היו צריכים לקום בית ספר, פנימייה ובית כנסת.

היו"ר זבולון אורלב:

	 מר גלוכובסקי דיבר על ישיבה תיכונית.

מנחם גלוכובסקי:

	גם, עוד בניין.

שוקי פורר:

	על 12 הדונם האלה היתה תוכנית לעשות קמפוס יפה מאוד ומכובד מאוד, ותמכנו בזה. אלא מאי? התושבים אמרו שזה ישנה את אופי השכונה. הם הלכו לבג"ץ ומנעו את המשך הבנייה.

	הצעתי אז, ואני חוזר על הצעתי כעת, להוציא את בית הספר מתחום המחלוקת. יש צורך בבית ספר, ואני לא מאמין שיש יהודי שימנע בניית בית ספר אם הוא של חב"ד או של ש"ס או של אגודת ישראל או של כל אחד אחר. בית ספר יבנו, בית ספר לא משנה אופי של שכונה, אם בכלל, זה גם בשולי השכונה. בואו, נקדיש את המאמץ, גם של הוועדה הזאת, גם של העירייה וגם של חב"ד, להתחיל מיד בבניית בית הספר.

	תישאר לנו בעיה אחת והיא, איך עוברים את תשס"א בשלום, ואיך מקילים במשהו על המצוקה של חב"ד, ובזה העירייה גם מוכנה לסייע. יכול להיות שזה לא יהיה מלוא תאוותו בידו, יכול להיות שהם לא יקבלו את כל מה שהם רוצים, אבל כאשר מדובר על פתרון ביניים, אני משוכנע שגם ועד ההורים של שז"ר לא יעמוד על הרגליים האחוריות, ויסכים שנאפשר לילדים של חב"ד ללמוד בהתשס"א בתנאים אנושיים. אני בטוח שבמאמץ משותף ובהמלצה חמה של הוועדה - - -

היו"ר זבולון אורלב:

	 למרות שזו לא בעיה שלי, היכן הישיבה והפנימייה ייבנו.

שוקי פורר:

	אני דוחה את הבעיה הזאת, אני משאיר את זה לבג"ץ.

היו"ר זבולון אורלב:

	 אני מניח שההורים של השכונה לא יסכימו שאת בית הספר יתנו לבנות, והיתר יוחלט בבג"ץ. אם עושים הסכם, עושים הסכם על הכול.

שוקי פורר:

	אני לא בטוח. אני איש פוליטי, למרות שהלכתי ברשימה עצמאית על-מפלגתית. אם יגידו, ראש העיר עושה שיקולים פוליטיים, אז קהילת חב"ד, עם כל הכבוד לה, מונה כמה מאות תושבים, ואילו בשכונה כולה יש כמה אלפי תושבים, לכן אני, כביכול, צריך לצדד בתושבי השכונה בעניין הזה. אבל בעניין הזה אני מוכן לעמוד מול כולם ולומר: זו עמדת העירייה, וזו צריכה להיות עמדת חב"ד, ואני מבקש שזו תהיה עמדת הוועדה, ועם ההמלצה הזאת נלך, ונוציא את זה מגדר המחלוקת. יכול להיות שהם לא יסכימו, כי הם הצליחו למנוע את הבנייה בקריה במשך שנה וארבעה חודשים, וההצלחה מעודדת. אני לא רוצה שההצלחה הזאת תעודד, אני רוצה גם למנוע את השיטה והמגמה של פנייה לבג"ץ על כל דבר, ומניעת פיתוח בכל מיני טענות שמעוררות מחלוקת.

	בית ספר הדרים סגור היום מסיבות טרגיות, כיוון שקיבצו את מרבית עולי אתיופיה בשכונה אחת. אם נפתח את בית הספר היום בקריית משה, הוא יהיה בית ספר שמורכב רובו ככולו מעולי אתיופיה, וזו איננה אינטגרציה. ולכן, גם בלחץ העולים עצמם, של תושבי הקריה, מסיעים את התלמידים, אבל זה לא לעולם. אני הייתי מאוד רוצה לפתוח את בית הספר הזה מחדש, ולעשות אותו בית ספר לעילא ולעילא, להעלות את רמת השכונה, לכן לא הייתי רוצה פתרונות של שעטנז, להעביר בית ספר אחד לפה ובית ספר אחד לשם. יש לחב"ד שטח, צריך לבנות עליו בית ספר, יש לכך תקציב.

שמואל הלפרט:

	שמענו כאן מהרב גלוכובסקי, רב הקהילה של חב"ד ברחובות, שלא מדובר בסתם בית ספר, אלא מדובר בקהילה, שנוסף לבית ספר היא זקוקה לישיבה והיא זקוקה לבית כנסת וכדומה. בא ראש העיר ורוצה לפתור את הבעיה, לבנות רק בית ספר, ולבטל את יתר הבנייה.

שוקי פורר:

	לא.

היו"ר זבולון אורלב:

	 את הפנימייה ואת בית הכנסת הוא משאיר לבג"ץ. הוא אומר: מה שלא במחלוקת, נבנה, ומה שבמחלוקת - בג"ץ יכריע.

שחר אלימלך:

	גם גני ילדים.

שוקי פורר:

	על זה גם אין מחלוקת.

שמואל הלפרט:

	בית ספר שז"ר הוא בית ספר גדול שהולך ומצטמק, הוא מיועד ל-1,200 תלמידים, והיום יש 300 תלמידים, כך שמעתי.

שוקי פורר:

	אלה מספרים בלתי-נכונים לחלוטין.

היו"ר זבולון אורלב:

	 יש בבית הספר הזה 12 כיתות פעילות ולומדות.

שמואל הלפרט:

	יש בית ספר ענק, שחלק ממנו לא מנוצל. ההצעה שאני מציע, שבמקום שנבנה בית ספר על השטח החדש של חב"ד, שלא יפתור את כל הבעיות, כי אם ירצו לפתור את הבעיות שלהם על אותו שטח, ייתכן מאוד ששוב תתעורר המחלוקת עם השכנים וכדומה. אני מציע להעביר את בית ספר שז"ר לחב"ד, ששם הם יכולים להתפתח, לבנות את חיי הקהילה, גם פנימייה וגם בית כנסת וכדומה, ולעומת זאת לבנות את בית ספר שז"ר, שהוא בית ספר שהצטמק מאוד, שיש בו 300 תלמידים.

שוקי פורר:

	410 תלמידים.

מיכאל אביטן:

	400 תלמידים, ועדיין לא נסגרה ההרשמה.

שמואל הלפרט:

	--במקום לבנות בית ספר לחב"ד, לבנות לתלמידי שז"ר, ולמסור את הבניין הגדול של שז"ר לחב"ד, שהוא יפתור גם את נושא בית הספר, גם הפנימייה וגם בית הכנסת, וזה יכול להיות הרבה יותר אפקטיבי. זה יפתור את הבעיות של חב"ד, שלא יצטרכו בעתיד לבנות. לעומת זאת, בית ספר שז"ר יוכל להסתפק במקום החדש שהיה מיועד לחב"ד, אם יבנו להם שם בית ספר.

אריה גרינברג:

	זה גם יפתור את הבעיה של בית ספר בעתיד לשכונת היובל, ששם יש זוגות צעירים, שגם הם יצטרכו בית ספר, לטענת משרד החינוך.

שמואל הלפרט:

	זה גם יהיה יותר זול למדינה.

היו"ר זבולון אורלב:

	 נציג ועד ההורים של בית ספר שז"ר.

מיכאל אביטן:

	ההצעה הזאת מוסכמת גם על ועד ההורים והתושבים של בית ספר שז"ר, הם מסכימים לזה, הם רוצים את זה, הם רוצים בית ספר חדש. בית הספר שלהם ישן, זה אפילו לא חצי תאוותה של חב"ד בידה.

	בעניין סבב המבנים. המפשר שאל את דעתנו, דרך הנציגים, אם אנחנו מוכנים, ולנו אין שום התנגדות.

היו"ר זבולון אורלב:

	 אתם רוצים שבמקום שהיו צריכים לבנות לחב"ד, יבנו לכם בית ספר של 12 כיתות?

מיכאל אביטן:

	נכון.

	בית ספר שז"ר פורח, הוא הגיע להישגים גבוהים מאוד בשנה שעברה, ואנחנו רואים שאנחנו הולכים לגדול.

היו"ר זבולון אורלב:

	 תעשו תרגיל למשרד החינוך, הייתי אומר לשי כנעני, תבנה בית ספר לחב"ד במקום החדש.

שוקי פורר:

	נכון, ואחר כך תעשו חילופים בהסכמה.

שי כנעני:

	זבולון אורלב, אתה מניח להם מוקש. הפרוגרמה שונה, היא הרבה יותר קטנה. מיד אני אביא הצעה הרבה יותר טובה.

היו"ר זבולון אורלב:

	 נציגת ועד ההורים.

הדסה גנץ:

	אני מקווה שאני מבטאת את רחשי הלב של כל ההורים. קודם כול, כל אחד שדיבר, נשמע הכי צודק בעולם, אבל אני בתור אמא לא מחפשת לפתור את הבעיה של ההורים בשכונת היובל, אני רוצה את הפתרון של הילדים שלי.

	דיברו כאן על בתי ספר שהולכים ומצטמצמים. יכול להיות שהיום אנחנו 200 תלמידים, אני מבטיחה לכולם, בעזרת השם, בשנה הבאה, שנגדיל את המספר הזה. אני כבר, ברוך השם, גם אמא וגם סבתא, אנחנו מראשוני התושבים ברחובות, והתחלנו בבית ספר במספר מאוד מצומצם של ילדים, ארבעה ילדים, הבן שלי היה הראשון. בית הספר, ברוך השם, למרות התנאים הבלתי-אנושיים, הוא גדל. וזה רק לבנים, לגבי הבנות זה סבל, כי צריך ישיבה בפני עצמה. כואב לי הלב שאומרים: הבנות שלכם נוסעות, אז שגם הבנים ייסעו. לא מספיק שהבנות שלנו נוסעות, אז אנחנו עוד צריכים לחטוף על הראש מכל הכיוונים?

	צריך להביא בחשבון, שיש גידול טבעי, ברוך השם. כל האנשים שנמצאים כאן, מספר הילדים שלהם עובר את המניין. לעומת זאת, באוכלוסייה החילונית הדברים לא כך.

	הדבר הכי חשוב שאמר ראש העיר, באמת יש פתרונות לטווח רחוק, יפה מאוד. בשנה שעברה, לא בפורום הזה, ליד שולחנו של ראש העיר, קיבלנו אותן הבטחות. דרך אגב, בעניין של בית ספר הדרים, אני בכלל לא יודעת איך הוא בכלל עלה על הפרק. זו אולי מרכבה נהדרת, אבל היא לא נוסעת לכיוון שאנחנו צריכים, אז מה זה עוזר לנו? יכול להיות שם בית ספר עם מחשבים וכן הלאה, זה לא עונה על הצרכים שלנו. אנחנו צריכים בית ספר בתוך הקהילה. אין שום מקום בארץ, שבית ספר של חב"ד לא נמצא בתוך הקהילה, והוא גם קולט אנשים מבחוץ. אני עצמי מורה בקריית מלאכי, מגיעים לשם מבאר-שבע, מנתיבות, מאשקלון, אבל בית הספר ממוקם בקהילה, הוא יונק מהקהילה שהוא נמצא בה. אם אנחנו נעביר אותו למקום אחר, בית הספר הזה יתפרק, מי צריך בכלל את בית הספר הזה? 
מהניסיון שלי, הדבר הזמני זה הקבוע ביותר, והראיה שאנחנו כבר 20 שנה נמצאים במבנה של בית כנסת, וילדים נפצעים, ואני לא רוצה לדבר על המצוקה, כי ראש העיר מכיר בה, אז בכלל אין צורך לדבר על זה. מאחר והזמני הזה, אין לי שום ביטחון ושום ידע כמה זמן הוא יימשך, אז לפחות שזה יהיה זמני אנושי. ואם בתוך הקהילה שלנו עומד בית ספר שמחציתו ריק, מה אכפת לתת לנו אותו? אנחנו נטרוף את הילדים האחרים? למה זה צריך להפריע למישהו? שיחצו אותו, שיסגרו אותו, הרי ממילא הם רוצים לעשות בזה בית ספר פדגוגי, למה שאנחנו לא נהנה? משום שיש בית ספר אחר שהוא לא עונה לצרכים של אף אחד?

מנחם גלוכובוסקי:

	לבית ספר שז"ר יש שני מבנים, בניין גדול ובניין קטן, ובבניין הקטן יש תשע כיתות, ויש אפשרות לכניסה מרחוב אחר לגמרי. כרגע יש 14 כיתות ריקות בבניין הגדול. אנחנו הצענו לראש העיר פתרון זמני, עד שהעסק ייגמר בבנייה.

היו"ר זבולון אורלב:

	 הוא הציע את זה.

שוקי פורר:

	הצעתי, לא בדיוק את זה, אבל נמצא פתרון.

היו"ר זבולון אורלב:

	 אני מאוד תומך במה שאומר ראש העיר, שאסור להתמקד בפתרון זמני. קודם כול, אתה צריך להבין מה פתרון הקבע. אם תדע מה פתרון הקבע, אפשר לתפור גם פתרון זמני. הוא הציע פתרון קבע כפי שהוא הציע, לבנות את מבנה הקבע במקום שהיה מיועד רק לבית ספר.

שוקי פורר:

	אני מוכן להצטרף להצעה שלו, בשבילי זה היינו אך אם בית ספר שז"ר יעבור למבנה החדש.

היו"ר זבולון אורלב:

	 מה שאומר ראש העיר, שבטריטוריה הזאת צריכים להיות שני בתי ספר: האחד של חב"ד, והשני של שז"ר, נקודה. ופתרון הביניים נגזר מהדבר הזה.

הדסה גנץ:

	פתרון הביניים הוא חשוב ביותר, אי-אפשר לסבול יותר.

היו"ר זבולון אורלב:

	 הואיל ואני בא לעזור לך, אז אני אומר לך שהפתרון הזמני הוא לא החשוב ביותר, פתרון הקבע הוא החשוב ביותר.

הדסה גנץ:

	לגבי פתרון הקבע, אני לא רואה שיש מחלוקת.

היו"ר זבולון אורלב:

	 יש מחלוקת גדולה מאוד. יש רק בעיה קטנה אחת, שבעל המאה לא מסכים. כולם מסכימים - העירייה, הבורר, חב"ד, שז"ר - אבל בעל המאה לא מסכים, אז אל תגידי שפתרון הקבע מוסכם.

הדסה גנץ:

	מה שהתכוונתי להגיד, שאני לא יודעת כמה זמן יימשך התהליך הזמני הזה, ואנחנו רוצים שהתהליך הזמני הזה יהיה אפשרי וקביל עלינו.

היו"ר זבולון אורלב:

	 זאת מטרתנו. תודה רבה לך. עורכת דין סמדר לוי, את מבינה לבד שפה זה לא דיון משפטי, אז, אנא ממך, לפנים משורת הדין אני נותן לך רשות דיבור.

סמדר לוי:

	רציתי לחדד כמה דברים. קודם כול, בעניין בית ספר הדרים שהוצע כאן. אסור לנו לשכוח שצפויה התנגדות גם מתושבי השכונה של קריית משה, שהם רוצים את בית הספר לצורכי הקהילה, ואז הבעיה לא תיפתר.

	דבר שני. מה קורה בשנת הלימודים התשס"א? התלמידים לומדים במתנ"ס, ויש לי מכתב מהמתנ"ס, שהם לא יסכימו שהם ילמדו שם יותר.

שי כנעני:

	המתנ"ס הוא של חב"ד.

סמדר לוי:

	הוא משבש את כל הפעילות. לא ההורים ולא המתנ"ס מסכימים לזה. המצב קשה מאוד, יש צפיפות גדולה, התנאים הם לא תנאים. חשוב להחליט כאן היום גם מה קורה לגבי השנה הקרובה.

	מבחינתנו אנחנו מוכנים להציע את הפשרה שהגענו אליה בבית משפט.

היו"ר זבולון אורלב:

	 פשרה בין מי למי?

סמדר לוי:

	בית התושבים, העירייה ואנשי חב"ד, שמשרד החינוך הטיל עליה וטו והכשיל אותה.

היו"ר זבולון אורלב:

	 את מדברת על הפשרה שהם ייכנסו במקום שז"ר, ולשז"ר ייבנו בית ספר חדש?

סמדר לוי:

	כן. יש עוד אפשרות, שישאירו את בית הספר במתחם עצמו עם גני הילדים, ואנחנו נוותר על פנימייה. זה בתנאי שאנחנו מסכימים כאן על הסדר.

היו"ר זבולון אורלב:

	 זה מה שראש העיר הציע, ולזה משרד החינוך לא מתנגד לפי מה ששמחה שניאור אמר בהתחלה. אם תבוא העירייה ותגיד "אנחנו מממשים את האישור שבזמנו נתתם לנו", אני לא רואה שום בעיה. כך הבנתי משמחה שניאור.

שי כנעני:

	הבנת נכון.

שוקי פורר:

	אבל יש לנו בעיה של הבג"ץ. בג"ץ מנע את זה עד עכשיו.

היו"ר זבולון אורלב:

	 אם יבוא משרד החינוך וההורים והעירייה לבג"ץ ויגידו: זה מה שמוסכם עלינו, אני מניח שזה יתקבל.

מנחם גלוכובסקי:

	תושבי השכונה לא מסכימים.

היו"ר זבולון אורלב:

	 אבל ראש העיר אמר שהוא מקבל על עצמו לשכנע את התושבים.

שוקי פורר:

	לא אמרתי. אמרתי שאני מוכן לעמוד על הנקודה הזאת גם מול התנגדות התושבים. אמרתי שאני מאמין שאם נבוא בחזית אחידה, הוועדה, משרד החינוך, חב"ד והעירייה לבג"ץ, נקבל את זה.

ארז קרלנשטיין:

	יש כאן היבט ציבורי מול היבט כספי. בהיבט הציבורי ובהיבט הכספי משרד החינוך מביא טענות ברורות - כסף. בהיבט הציבורי בא בג"ץ ואמר: יש פה היבט ציבורי. כך דיברו השופטים, במו אוזניי שמעתי. זאת אומרת, השופטים טוענים שבהיבט הציבורי יש כאן פגיעה ברגשות התושבים, ולכן בית המשפט מברך על אווירת הפישור. כשאתה בא ואומר "אין פישור - - -"

היו"ר זבולון אורלב:

	 הולכים לפשרה של הבורר.

ארז קרלנשטיין:

	בפירוש לא. ההצעה של ראש העיר, שאני תומך בה, היא אומרת בעצם: אין פשרה.

היו"ר זבולון אורלב:

	שי כנעני, אם אתה מסכים לבנות במקום המקורי בית ספר לחב"ד, מה אכפת לך לבנות שם את שז"ר?

שי כנעני:

	אני רוצה לפתוח את היריעה קצת יותר רחב, ברשותך. הרי אין לנו מחלוקת על זה שמשרד החינוך והתרבות הסכים לבנות בית ספר של שמונה כיתות סך הכול. הפשרה שהוצעה אומרת, שבמקום שמונה כיתות, תשלם קופת המדינה יותר. היותר הזה בא לידי ביטוי בשני מקומות, הוא בא לביטוי בזה שלרשות חב"ד, במקום שמונה כיתות שמשרד החינוך והתרבות צריך להעמיד לרשותם 24 כיתות, כלומר, פי שלוש, במבנה של שז"ר יש 24 כיתות.

היו"ר זבולון אורלב:

	 אל תעמידו לרשותם את כל המבנה.

שי כנעני:

	זה לא מה שנאמר בהצעת הבורר.

היו"ר זבולון אורלב:

	 אני מציע עכשיו את ההצעה שלי. המדינה לא חייבת לתת להם ישיבה תיכונית, והמדינה לא חייבת לתת להם בית כנסת, אני מדבר על משרד החינוך. משרד החינוך צריך להעמיד לרשות חב"ד בית ספר נורמלי על-פי הפרוגרמה של בית ספר חב"ד, נקודה. מה שאישרת להם במקום החדש, תן להם את זה בשז"ר.

שי כנעני:

	את משרד החינוך הטעו בכל הסיפור של בניית בית ספר חב"ד, משום שהוצג לנו פרוייקט של בניית בית ספר של כיתה בדרגת כיתה, והנה, בתוכנית הכוללת שהוצגה לביצוע, לא נבנה רק זה, אלא עוד המון דברים אחרים. מה שהביא לטרפוד הבנייה של בית הספר זה תפסת מרובה, לא תפסת. אילו היו בונים רק את בית הספר במקום ההוא, לא היתה קמה התנגדות של הציבור.

מנחם גלוכובסקי:

	לאו דווקא.

שי כנעני:

	אינני מתנגד לבניית פנימיה וישיבה וכך הלאה, אני רק מדבר על האופן שבו זה יצא על פני השטח, ואני מוכן לשים פה את ראשי. כשהציגו את התוכניות למשרד החינוך והתרבות, בתוכנית ב-1:200, לא ציינו שבונים שם גם פנימייה וגם ישיבה וכן הלאה, אלא אם כן אני טועה.

אני רוצה להגיד כמה מילים על עניין בית ספר קהילתי. ממה נפשך? אם בית הספר הוא בית ספר קהילתי, איך הוא יכול להביא תלמידים ממקום אחר? הוא לא יכול להחזיק את החבל משני קצותיו, גם להיות קהילתי וגם להיות על-אזורי.

שמואל הלפרט:

	מדובר רק על 28 תלמידים.

שי כנעני:

	המספר הזה לא נכון.

היו"ר זבולון אורלב:

	 שי כנעני, אומר לך ראש העיר שמסיעים 28 תלמידים.	

שי כנעני:

	38 תלמידים לומדים בבית הספר הזה ואינם גרים ברחובות.

היו"ר זבולון אורלב:

	 מתוך 216 תלמידים, , 28 תלמידים מסיעים.

שי כנעני:

	מתוך 191 תלמידים, 20% מהתלמידים מבחוץ. אל תחזיקו את החבל משני הקצוות, גם קהילתי וגם על-אזורי. אני לא קונה את זה.

היו"ר זבולון אורלב:

	אומר לך ראש העיר: הקהילה גרה פה, 80% מילדי בית הספר גרים פה.

שי כנעני:

	מסתבר שלא 80%, כי חלק מוסעים בתוך רחובות.

הדסה גנץ:

	לא הבנתי את מה שהוא אומר.

היו"ר זבולון אורלב:

	 הוא אומר שיש 191 ילדים, ולא 216, לא 28 מוסעים, אלא 38 מחוץ לרחובות, ועוד מספר בלתי-ידוע של ילדים שמוסעים בתוך רחובות.

שי כנעני:

	ארבעה ממזכרת בתיה, שניים מקריית עקרון, שלושה מכפר חב"ד. תהרוג אותי אם אני אבין למה צריך להסיע ילדים מכפר חב"ד.

ארז קלנשטיין:

	חינוך מיוחד.

שי כנעני:

	אני ממשיך: אחד מעמק לוד, אחד מגדרה, חמישה מיבנה, אחד מבת-ים, אחד מהרצליה, אחד מלוד, שלושה מנס-ציונה, עשרה מראשון לציון - כל אלה מצטברים יחד ל-20% מכלל התלמידים בבית הספר. הוסף על זה את מה שמסיעים בתוך העיר. לכן הצגתו כבית ספר קהילתי מחייבת מחשבה אם אומנם זה כך. 

	מכיוון שצריך להניח את הדברים על השולחן, נכון שמרבית התלמידים גרים באזור שבו נמצא בית הספר. על זה אין לנו ויכוח.

	מה עניין העמותה בבית ספר רשמי? אני מציע לראות את פסק הדין של בית ספר רשמי.

היו"ר זבולון אורלב:

	 זה חינוך מוכר או רשמי?

שי כנעני:

	חינוך רשמי. זה בית ספר ממלכתי-דתי לכל דבר ועניין. ובכל זאת הוא מופעל על-ידי עמותה, ואני שואל: מה לה בתוך בית ספר?

היו"ר זבולון אורלב:

	 אתה רוצה דיון על העניין הזה, נדון בזה. מה הקשר? זה קשור לאיזה בניין הם יקבלו? אם הם מבטלים את העמותה, אתה בונה להם?

שי כנעני:

	אני מוכן היום לתת את התקציב במקום ששם סוכם, אין ויכוח על זה בכלל.

	לבנות את בית ספר שז"ר במקום חדש, ולתת את המבנה הזה לשז"ר, על זה נוכל להסכים רק אם מישהו יממן את הפרשי העלות ויחזיר את התקציב למינהל הפיתוח.

היו"ר זבולון אורלב:

	 כמה כיתות לומדות היום בשז"ר?

שי כנעני:

	12 כיתות רגילות ושתי כיתות של חינוך מיוחד, יחד 14 כיתות.

	ניתן לסגור את בית ספר שז"ר ולפזר את תלמידיו בין בתי הספר האחרים במזרח העיר.

שוקי פורר:

	על זה אנחנו חולקים.

היו"ר זבולון אורלב:

	 למה זה קשור לחב"ד?

שוקי פורר:

	כי אז המבנה מתפנה בלי לבנות בית ספר נוסף. למה לבנות בית ספר מיותר? לא בא בחשבון.

שמואל הלפרט:

	מה דעתך לגבי חלוקת בית ספר שז"ר בינתיים. מדובר בשני מבנים נפרדים. קיימת אפשרות ליצור כניסה נפרדת לגמרי, לתת בשלב ראשון את הבניין הקטן לחב"ד ואת הבניין הגדול להשאיר, ואז אתם לא צריכים להוציא אגורה שחוקה, והכול יבוא על מקומו בשלום. אני לא יודע אם אנשי חב"ד מסכימים לזה.

שי כנעני:

	אני מסכים להצעה, ובלבד שהיא תהיה פתרון קבע. הרי יש בניין של תשע כיתות, אם חסרים כמה מטרים, אני אתן את הפרשי הבנייה, וזה יהיה פתרון קבע.

מנחם גלוכובסקי:

	אנחנו לא מסכימים לזה כפתרון קבע.

ארז קרלנשטיין:

	כפתרון זמני, כי מאוד צפוף שם, אין שם שטח.

היו"ר זבולון אורלב:

	 מנחם גלוכובסקי, בבקשה.

מנחם גלוכובסקי:

	הפרוגרמה של בית הספר, שהוקצה לנו באזור החדש, היא בעצם ל-16 כיתות. עכשיו יש כבר תקציב בשביל בניית שבע כיתות מתוך ה-16, אבל הפרוגרמה היא בנייה ל-16 כיתות. 

היו"ר זבולון אורלב:

	 שי כנעני הוא הממונה על הפרוגרמה. יש פרוגרמה ל-16 כיתות.

שי כנעני:

	שמונה כיתות שצומחות ל-16 כיתות, אני עוד לא רואה את ה-16 בדרך.

ישראל זלמנוביץ:

	יש לי 11 ילדים.

היו"ר זבולון אורלב:

	 יש פרוגרמה ל-16 כיתות ותקציב לשמונה כיתות?

שי כנעני:

	יש פרוגרמה עתידית לבניית 16 כיתות, שאין לי שום מושג מתי יהיה צורך לממש אותה, כי מספר הילדים היום מרחובות הוא פחות מ-20 ילד בשנתון, ובסך הכול סדר גודל של בין 22 ל-28 ילדים בשנתון. מתי יעברו את ה-40, אינני יודע.

היו"ר זבולון אורלב:

	 כמה תלמידים יש בכיתה א'?

שי כנעני:

	22 תלמידים.
היו"ר זבולון אורלב:

	 כמה תלמידים בכיתה ב'?

שי כנעני:

	28 תלמידים.

היו"ר זבולון אורלב:

	 כמה תלמידים בכיתה ג'?

שי כנעני:

	26 תלמידים. והלאה 25, 25, 31, 14 ו-20. אנחנו רואים עקומה מתנדנדת.

הדסה גנץ:

	אי מכירה הרבה מאוד חברות שלי שבשמחה היו שולחות לחב"ד אילו היו תנאים אנושיים.

מנחם גלוכובסקי:

	כשאנחנו מדברים על הפרוגרמה, כיוון שיש 16 כיתות, בסוף אנחנו נגיע לזה. הסיבה שמשרד החינוך אישר אותה היא, משום שראו בטווח הזה. ראו את הגידול שיש בגנים, הם מפוצצים.

היו"ר זבולון אורלב:

	 איך אתה מסביר את מספרי הילדים מכיתה א' עד ח', שהם לא במספר עולה?

מנחם גלוכובסקי:

	בגלל המקום. מי רוצה ללמוד בתוך בית כנסת?

היו"ר זבולון אורלב:

	 המפשר היה במקום?

מנחם גלוכובסקי:

	הוא לא היה במקום. אנחנו שומעים את ההתפרצות של האנשים, בגלל המצוקה של הילדים במקום שהם לומדים בו.

שי כנעני:

	יש לי הצעת סיכום. אני מציע לקחת תשע כיתות מתוך שז"ר, אחרי שנעשה בדיקה מדויקת, ותשע כיתות נותנות פתרון לחב"ד במצבה היום. כאשר יוכח, מה שטוענים החברים פה, שלא באים מספיק תלמידים משום שאין מקום, ויתחיל גידול, כי יהיה יותר מקום ורווחה, ואז נלך להמשך.

שמואל הלפרט:

	חב"ד מסכימים לכך באופן זמני.

מנחם גלוכובסקי:

	באופן זמני בלבד, בתנאי שבונים.

היו"ר זבולון אורלב:

	 הוא גם מציע באופן זמני.

מנחם גלוכובסקי:

	האופן הזמני שלו שונה מהאופן הזמני שלי. האופן הזמני שלנו זה עד שאנחנו גומרים את הפרשה של הבג"ץ ומתחילים לבנות, או שמקבלים את שז"ר כולו. והוא אומר: כשיהיה גידול של כיתות, אז אנחנו נדבר.

שוקי פורר:

	אם רוצים שיהיה לחב"ד בית ספר, אסור לצאת מפה עם החלטה אחרת מאשר, קודם כול לעשות כל מאמץ לבנות בית ספר, ואז לא משנה אם יהיה שם שז"ר או חב"ד.

מנחם גלוכובסקי:

	עקרונית, אין לנו התנגדות לבנות את בית הספר במקום שהוצע, אנחנו רק שוכחים שתושבי העיר מתנגדים לזה, והם החריפו את ההתנגדות שלהם, הם קיבלו תיאבון מכך שהבג"ץ נתן להם את צו המניעה על הבנייה--

היו"ר זבולון אורלב:

	 צו ביניים.

מנחם גלוכובוסקי:

	--והם לא מוכנים אפילו לשמוע על זה. ובבג"ץ עצמו, כשביקשנו מהם, אולי תפרידו בין בניית בית הספר לשאר הדברים במתחם, הם לא היו מוכנים בשום אופן לזה.

	אני לא יודע אם ד"ר שי כנעני קיבל את זה שיש עוד דברים שנבנים במתחם, אלה היו דווקא אותם מגרשי ספורט, שהיו בבית ספר יסודי. במקום שעיריית רחובות תצטרך להקציב שטחים נוספים בשביל תיכון, מגרשי ספורט וכדומה, הם הצמידו את התיכון שלנו עם הפנימייה על-יד, כדי שתהיה הריכוזיות, כדי להציל אותם מלתת שטחים נוספים. ואני לא רואה שום סיבה שבכלל משרד החינוך יהיה מעורב בצד הזה של העניין, שיש תיכון שבונים ליד, שזה לא שייך לבעיה שיש לפנינו.

	אנחנו באמת רוצים פתרון קבע, ומה שהרב הלפרט אמר קודם, זה באמת הרבה יותר פתרון קבע בגלל התנגדויות התושבים, שנקבל את שז"ר כולו, ואז נוכל להתארגן על כל הצרכים.

היו"ר זבולון אורלב:

	 למה שמשרד החינוך ייתן? אם יש לך תקציב לשמונה כיתות, הוא לא ייתן לך ל-24 כיתות. תבין גם אתה אותו. אם לא תבין את הבעיות של הצד השני, לא נפתור את הבעיה. לו יש תקציב לשמונה כיתות, נקודה. הוא מוכן לתת לך. 

ישראל זלמנוביץ:

	בין כה וכה הכיתות בשז"ר עומדות ריקות.

היו"ר זבולון אורלב:

	 אתה מדבר על הפתרון הזמני, ואנחנו מדברים על פתרון הקבע. הוא מדבר על פתרון הקבע, שיקבלו את כל שז"ר, את כל ה-24 כיתות, ויבנו לשז"ר בית ספר חלופי.

שי כנעני:

	אולי העירייה תחפש אתר חלופי לבנות לא רחוק את בית הספר של חב"ד.

היו"ר זבולון אורלב:

	 בלי לבדוק, אני אומר לך, שכנראה הפכו כבר כל אבן באזור הזה.

שי כנעני:

	מתוך היכרותי איך עובדים עם טבעות, אני אומר לך: במקרה הזה, אני לא בטוח שאתה צודק.

שוקי פורר:

	זבולון אורלב צודק.

שי כנעני:

	אתה מוכן שנשב יחד עם החבר'ה שלי?

שוקי פורר:

	ודאי שאני מוכן.

ארז קרלנשטיין:

	כך נקבור את הבעיה לעוד כמה שנים.

שי כנעני:

	אני מוכן להסכים לתת להם את כל שז"ר, בתנאי שהעירייה תסכים לסגירתו של שז"ר הממלכתי.

מנחם גלוכובסקי:

	מכיוון שמדובר פה על ההיבט הציבורי, לאחר שהבג"ץ בירך על הפישור, אמרנו: על אף שיש הקצבה כרגע של שמונה כיתות, אבל צריך לגמור פרשה עם הד ציבורי עם פישור. יש 16 כיתות בפרוגרמה, יש לנו כיתה לחינוך מיוחד, ורק בגלל שאין לנו מקום אנחנו לא יכולים להתפתח. אנחנו יכולים לפתוח עוד ארבע כיתות לחינוך מיוחד. לכן, מתוך 24 כיתות, 20 כיתות יהיו מאוכלסות. יש כרגע כיתה טיפולית שפועלת.

שי כנעני:

	אני מבקש לעמוד על דיוק העובדות. בפרוגרמה יש 16 כיתות, וזה כולל גם את הכיתה לחינוך מיוחד.

מנחם גלוכובסקי:

	16 כיתות זה לא כולל חינוך מיוחד. לא היה חינוך מיוחד בזמן שהקציתם את ה-16 כיתות.

שי כנעני:

	הכיתה הטיפולית כלולה בתוך חדרי הספח.
	
מנחם גלוכובסקי:

	אנחנו עומדים על 20 מתוך 24 כיתות, שיהיו מאוכלסות בסופו של דבר, לכן אנחנו מבקשים ממשרד החינוך שהם יתחשבו, בגלל ההיבט הציבורי, בגלל הסבל של הילדים, בגלל בקשת הבג"ץ.

היו"ר זבולון אורלב:

	תודה. גם אם נלך על הפתרון, שעכשיו אנחנו בונים רק את בית ספר חב"ד במקום החדש, גם אז צריך לחכות לבג"ץ.

שוקי פורר:

	צריך לעשות מאמץ.

היו"ר זבולון אורלב:

	 אני שואל את הורי שז"ר, אם תחליט ועדת החינוך בהסכמת ועדת החינוך, שפתרון הקבע זה בניית בית הספר במקומו המקורי, האם מבחינתכם יש מניעה שהם יקבלו את המבנה הזמני הקטן עד שיושלם הבניין? אני אומר גלוי, אם העסק הזה יעבור בבג"ץ, צריך לקיים עוד ישיבה עם משרד החינוך ולהחליט סופית אם באמת בונים פה את חב"ד או שעושים את החילופים. אין טעם כרגע לדון בזה, קודם כול צריך להשיג את האישור לבנות את חב"ד.

ארז קרלנשטיין:

	צריך לבנות מבנה של בית ספר.

מיכאל אביטן:

	אני מכבד את כולם, ובהתחלה ניסיתי לדבר באווירת פיוס ושיתוף פעולה, אבל מה שעשיתם הוא לא הוגן. הבאתם עובדות שהן לא נכונות על בית ספר שז"ר. שום כיתה שם לא סגורה. אני לא מתבייש להגיד שהפרדנו את הגדולים והקטנים, משום שהמבנה של 14 הכיתות הוא מבנה מיושן וצר, ובגלל בעיות של אוכלוסייה, ולא נכנסתי פה לחתך האוכלוסייה. אבל בגלל בעיות קשות שהיו לנו של אלימות וונדליזם, ההורים מימנו שמירה אחרי הצהרים, והתחלנו לעלות על דרך המלך, וזה עלה רק מכיוון שעשינו הפרדה בין הקטנים לגדולים, ואני לא מתבייש להגיד: יש לנו ספרייה ויש לנו כיתת מחשב ויש לנו כיתת טבע.

	מה שרוצים לעשות עכשיו זה להגיד: תחזרו 20 שנה אחורה, תחזרו לאותה מצוקה. אנחנו מטפלים באוכלוסייה מעורבת ובעייתית, ואתם יודעים את זה. אלינו גם מגיעים תלמידים מקריית משה ויש עלייה גדולה מרוסיה, ואנחנו מנסים לתת פתרונות, וההורים משתתפים בכספם ובזמנם כדי להעלות את בית הספר הזה על הפסים, והעלינו אותו.

שוקי פורר:

	בית ספר שז"ר נמצא בהמראה, ואנחנו גאים על כך.

מיכאל אביטן:

	פינינו את הבניין לא מרצוננו, והיינו אצל ראש העיר, ועכשיו נלך לנסיגה ונסיגה רצינית. זו לא בושה להגיד, שאנחנו רוצים להתקדם.

	לידיעתכם, בית הספר שלנו הוא בית ספר קהילתי עם מסלול תל"י - תגבור לימוד יהדות - וגם אנחנו רוצים להיות אבן שואבת. אלינו לא רוצים להגיע בגלל המוניטין שהיו גרועים, אבל התחלנו להראות תוצאות, ומתחילים להתייחס אלינו אחרת. עכשיו אומרים לנו: היכנסו חזרה לצמצום, והולכת להיות שם בעיה חמורה מאוד של בטיחות. 400 תלמידים ויותר, קטנים וגדולים, בהפסקה כולם מתפרצים במדרגות צרות, וזו בעיה חמורה. רוצים להכניס אותנו למכלאות ולהגיד: תחזרו, ולא משנה החינוך. אני מכבד את חב"ד, ואני אעזור לכם להגיע לפתרונות, אבל כאן פותרים בעיה ויוצרים בעיה אחרת.

היו"ר זבולון אורלב:

	ארז קרלנשטיין, אתה עם שמונה כיתות רוצה לקבל מבנה של 24 כיתות. תבין אתה אותו, שיש לו 14 כיתות.

ארז קרלנשטיין:

	פינו את המבנה הקטן.

מיכאל אביטן:

	לא פינו, אילצו אותי. היתה פשרה, ביקש מאתנו ראש העיר לפנות לשנה. אנחנו הסכמנו לפשרה של מרפ"ד, והיה לנו מאבק רציני, וההורים רצו לצאת, והמנכ"ל אמר: אנחנו הולכים לבנות בניין למרפ"ד, זה יהיה פרוייקט של שנה, והוא התחייב: אחרי שנה או קצת יותר יחזירו לכם את הבניין. אמרנו: אם כך, יישר כוח. 

בכל מקרה, ההפרדה לא תעבוד שם, כי אנחנו בית ספר מעורב. חב'רה זה לא קיר, יש שם מגרש ספורט, והבנות שלנו יסתובבו שם. תהיה שם אלימות, והיא מיותרת.

אריה גרינברג:

	הוא צודק, יש בעיה רצינית.

מיכאל אביטן:

	זה לא טוב לכם ולא טוב לנו.

היו"ר זבולון אורלב:

	 זה אפשרי או לא?

אריה גרינברג:

	יש בעיה גם מבחינת משרד החינוך, שהם לא מוכנים לעשות שום דבר.

היו"ר זבולון אורלב:

	 אתה הדובר של משרד החינוך?

אריה גרינברג:

	אני דובר של ההורים, ויש פה תקיעת מקל בגלגלים. משרד החינוך תוקע את העניין כבר במשך שנה וחצי. 

ארז קרלנשטיין:

	אפשר לבנות קיר וכניסה נפרדת מרחוב אחר, ולא יהיה שום קשר ביניהם בכלל.

מיכאל אביטן:

	אנחנו נבעיר את השכונה.

היו"ר זבולון אורלב:

	 שי כנעני, בשונה ממה שאתה אומר וממה שאומר שמחה שניאור, אני כן מקבל שבית הספר, עיקרו, רובו, הוא בית ספר קהילתי. הרוב המכריע של תלמידיו באים מקהילה שגרה בשכונת דניה, והמציאות שבית הספר הקיים פועל שם היום. לכן, הפתרון צריך להיות במסגרת שכונת דניה. זו צריכה להיות ההסכמה הראשונה. הפתרון של הדרים, עם כל זה שאני מבין שעומד שם מבנה ריק, ואני משתגע מזה.

שי כנעני:

	עומד יותר ממבנה ריק בתוך רחובות, הרי חצי בית ספר שז"ר עומד ריק.

היו"ר זבולון אורלב:

	 דבר שני. הייתי תומך בהמלצת הבורר, כלומר, רואה את המציאות נכוחה. הרי בסופו של דבר, גם אם דובר בישיבה, הרי הישיבה בסוף גם תאושר, אם יש תלמידים, יאשרו פרוגרמה. זה כמו בעניין ה-16 כיתות, אם כי יכול להיות שה-16 כיתות מכוונות ליסודי.

שי כנעני:

	16 הכיתות מכוונות ליסורי.

היו"ר זבולון אורלב:

	 הואיל וזה אזור נבנה, במרחב המזרחי-דרומי של רחובות, עד כמה שאני מכיר, הרי היא שכונה צומחת.

שי כנעני:

	זבולון אורלב, בנו ברחובות, במהלך השנים האחרונות, אלפי דירות חדשות, בדקנו את המספרים יחד עם ראש העיר בדיון האחרון שקיימנו, ומספר התלמידים בחינוך הממלכתי, לצערי העמוק, לא גדל, חרף הבנייה המסיבית.

היו"ר זבולון אורלב:

	 אני ממליץ למשרד החינוך לקבל את המלצות הבורר דב לוין. אם משרד החינוך, משיקולים שלו, לא מקבל את ההמלצות של הבורר, אני בעד לממש את הסיכום, לבנות בית ספר חב"ד בשכונת היובל.

שי כנעני:

	לזה המשרד לא מתנגד.

היו"ר זבולון אורלב:

	בפתרון הביניים, ללכת למבנה שפונה בבית ספר שז"ר ולהחליט אחרי הבג"ץ. הרי זה צריך לעבור אישור בג"ץ, ואני מוכן להתייצב עם ראש העיר לפני הבג"ץ בעניין הזה, כדי שיינתן היתר לבנות את בית ספר חב"ד. אם וכאשר יינתן ההיתר, נצטרך אז לשבת, אני לא יודע מתי הבג"ץ יחליט, ולהחליט אז סופית. לראות מה הפערים, לשבת עם העירייה ולראות איך ניתן לעשות סבב מבנים באופן שלא תצאו ניזוקים בחילופים בין שז"ר לבין המבנה החדש, שזה בעצם תוספת של שש כיתות לפחות. כלומר, לבית ספר חב"ד רציתם לבנות שמונה כיתות, ופה אתם צריכים לבנות 14 כיתות.

שי כנעני:

	אנחנו לא נבנה בית ספר מיותר, נקודה, ככל שאנחנו מסוגלים לעמוד בהחלטות שלנו.

היו"ר זבולון אורלב:

	 בית ספר חב"ד הוא לא מיותר.

שי כנעני:

	אילו היו עובדים במדינה שלנו, לא כמדינה עשירה, אלא כמדינה ענייה, כמו שאנחנו, כי יש לנו את הדוד סם שעוזר לנו, אז היו אומרים לעיריית רחובות: זה מספר החדרים שיש בעירכם, אינכם זקוקים לתוספת בנייה, ולא היו מאשרים גם את חב"ד, ולא היו מאשרים לשום זרם, כאשר החינוך הממלכתי במקרה הנוכחי מחזיק בידיו עודף ענק של חדרים, והחינוך של חב"ד במקרה הנוכחי סובל.

היו"ר זבולון אורלב:

	 אני לא יודע מה השיקולים להשאיר את בית ספר שז"ר פתוח, ולא לאחד עם בית ספר סמילנסקי ובית ספר שריד.

אפרים מפעי:

	מדברים פה על בית ספר חב"ד, אז זה לכבודנו ולכבוד הוועדה, אבל צריך לומר שזה בית ספר ממ"ד לכל דבר, עם כל מה שמשתמע מזה.

שי כנעני:

	אם כך, למה שלא תלך לממ"ד שהוא ליד?

היו"ר זבולון אורלב:

	 אנחנו מסכמים, דבר ראשון שבית ספר ממלכתי דתי חב"ד ברחובות הוא בית ספר קהילתי בעיקרו, ולכן ממליצה הוועדה שפתרון הקבע שלו יהיה בשכונת דניה או בסמוך לה. דבר שני - הוועדה תומכת בהמלצות המפשר דב לוין. דבר שלישי - אם משרד החינוך איננו מקבל את המלצות המפשר, תובעת הוועדה לבנות את בית ספר חב"ד, ורק את בית ספר חב"ד בלי המבנים הנוספים, במקומו המקורי בשכונת היובל. דבר רביעי - עד להשלמת מבנה בית הספר ממליצה הוועדה להעביר את בית הספר למבנה הקטן של בית ספר שז"ר לתקופה זמנית וקצובה עד להשלמת מבנה הקבע. תודה רבה, ולהתראות.

